On November 23, 2017 By baptistekerkkemptonparkIn Huwelik,Vroue
In 1979 het John MacArthur ‘n boodskap uit Tit. 2 gepreek. Tit. 2 sê o.a. dat vroue hulle mans en kinders moet liefhê, tuisteskeppers moet wees, en aan hulle mans onderdanig moet wees. Op 3 Feb. 1979 het die Los Angeles Times gesê dat Grace Community Church (MacArthur se kerk) ná die preek vyf of ses sekretaresses afgedank het. Maar dit was ‘n leuen. Die vroue het self bedank, omdat hulle besluit het om meer tyd aan hulle gesinne te gee.
Ek hoop nie dat enigiemand hierdie boodskap uit Tit. 2:3-5 verkeerd sal verstaan nie. Die doel is nie dat vroue onderdruk moet word nie, maar dat hulle die ereplek moet inneem waarvoor die Here hulle geskep het.
Ouer vroue (v.3-4a)
Sonder ouer vroue kan die gemeente en samelewing nie voortbestaan nie. Hulle beïnvloed immers die jonger vroue, wat op hulle beurt weer húlle kinders beïnvloed. Jonathan Edwards se vrou Sarah is ‘n goeie voorbeeld hiervan. Die wyse waarop sy en haar man hulle 11 kinders grootgemaak het, het die geslagte ná hulle beïnvloed. In die jaar 1900, het ‘n sekere A.E. Winship ‘n studie van twee families gemaak. Die eerste familie se honderde nasate was ‘n las vir die samelewing, terwyl Jonathan en Sarah Edwards se nageslag ‘n suksesvolle bydrae gelewer het.
Tussen 1728 (toe Sarah se eerste kind gebore is) en 1900, het Jonathan en Sarah meer as 1400 nasate gehad. Onder hulle was daar:
13 Kollege hoofde
100 Prokureurs en ‘n dekaan van ‘n regskool
66 Dokters en ‘n dekaan van ‘n mediese skool
80 Mense in publieke ampte, insluitend:
[a] 3 Amerikaanse senators
[b] 3 Burgemeesters van groot stede
[c] 3 Amerikaanse goewerneurs
[d] ‘n Amerikaanse Visie-President
[e] Iemand in beheer van die V.S. Tesourie
Baie van Edwards se nasate het eienaars en direkteure van groot Amerikaanse maatskappye geword. Groot getalle het ook predikante geword. Teen 1900 het Edwards se nasate 135 boeke geskryf, op sendingkomitees gedien, en 100 sendelinge oorsee gestuur.
In die lig van die bg. inligting skryf Elizabeth Dodds: ‘Has any other mother contributed more vitally to the leadership of a nation?’ Mnr. Winship stem saam, en reken dat die sukses en karakter van Edwards se nageslag grootliks te danke is aan Sarah Edwards. Ons weet natuurlik dat hulle sukses van die Here af kom, maar dit is ook so dat Hy vroue gebruik om die volgende geslag te beïnvloed. Dit is waaroor Tit. 2:3-5 gaan. Vir nou wil ek veral op v.3 fokus.
Soos die ouer mans in v.2, moet die ouer vroue karakter hê (v.3). Haar eerbare en waardige optrede moet wees soos dit by ‘n Christen vrou pas (v.3). Sy moenie kwaadpraat van ander nie (v.3). Wanneer sy by ‘n vriendin tee drink, moet sy nie oor haar skoondogter, buurvrou, man, ds., of die meenthuis kompleks se opsigter skinder nie. Sy moenie sê: ‘Hoor hier, ons moet vir Hettie bid,’ en dan oor haar skinder nie.
Wanneer sy op die foon praat moet sy nie soos die Huisgenoot wees en almal se besigheid ken nie. Sy moet haar eerder by haar eie sake hou, en goeie dinge van ander mense sê. As sy dit nie doen nie is sy soos die duiwel (v.3, Gk. diabolos].
Sy moenie aan baie wyn verslaaf wees nie – of aan hoesstroop, pynpille, slaappille, anti-depressante, koeksisters, melktert, 7de Laan, ens. nie (v.3). Sy moet haarself daaraan wy om goeie lering te gee (v.3). Sy mag nie die gemeente leer nie (1Tim. 2:12), maar sy kan die jonger vroue leer (v.3-4). Sy het meer lewenservaring as hulle, en stap al ‘n langer pad met die Here. As sy sien dat hulle verkeerd lewe, kan sy hulle vir koffie nooi en hulle op ‘n mooi manier reghelp. Haar leefwyse as ‘n Christen moet ook vir hulle ‘n leerskool wees.
Die Griekse woord vir leer [v.4, sõphronizõ] beteken ook ‘oplei, dissipeleer, dissiplineer, korrigeer, vermaan’. Dit is soos in die film War Room waar ‘n ouer vrou ‘n jonger een help om haar verhouding met die Here, lewe, huwelik, gesin en prioriteite in orde te kry. Wil jy nie dieselfde doen nie?
Nooi ‘n jonger vrou na jou huis toe om ‘n goeie boek saam met jou deur te werk. Dalk kan jy met Womanly Dominion van Mark Chanski begin. Iemand het vir my gesê dat dit die beste boek op die onderwerp is. A Woman After God’s Own Heart van Elizabeth George, Lies Women Believe van Nancy Leigh DeMoss, en Disciplines of A Godly Woman van Barbara Hughes is ook goeie opsies.
Bid saam met ‘n jonger vrou. Bid in jou stiltetyd vir haar. Nooi haar vir koffie. Stuur vir haar ‘n Bybelvers. Wie gaan haar dissipeleer as jý dit nie doen nie? ‘n Man kan dit nie doen nie; hy verstaan nie ‘n vrou se probleme nie. Dit is ook gevaarlik, omdat hy maklik verlief kan raak op die jong meisie wat elke week haar hart met hom deel. As dit ooit gebeur dat jy vir ‘n vrou móét raad gee, is dit belangrik dat jou vrou by jou is, of dat die vertrek se deur oop is en jou vrou by die huis is.
Eintlik is dit beter dat jou vrou of ‘n ander vrou met die jong vrou gesels. Omdat jy self ook ‘n jong vrou was, weet jy hoe hulle dink, en verstaan jy hulle unieke probleme, uitdagings, versoekings en sondes. Kies vir jou ‘n jong vrou, en doen moeite om haar te dissipeleer. As jy dit doen sal sy later die vrymoedigheid hê om raad te vra, en sal sy heel moontlik in die toekoms iemand anders dissipeleer, soos jy dit met haar gedoen het.
Jonger vroue (v.4b-5)
Ek het ‘n Amerikaanse sendeling-vriend wat in Limpopo werk. ‘n Paar jaar gelede het hy vir my gesê: ‘Die ding wat ek die meeste op die sendingveld mis, is die invloed van iemand met grys hare.’ Kort daarna het hy ‘n ou Bybelvertaler ontmoet, en het hulle goeie vriende geraak. My vriend praat gedurig van die positiewe invloed wat die ou man op hom het.
Die jonger vroue moet soos my vriend wees: nie eiewys wees nie, maar gretig om by die ouer vroue te leer (v.3-5). Wat moet die ouer vroue vir hulle leer? Paulus noem ses dinge.
 Hulle moet hulle mans en kinders liefhê (v.4). Dié wat nog gaan trou en kinders hê moet ook leer wat die Here van hulle verwag. Ek sal in v.5 wys hoe ‘n vrou haar man moet liefhê en respekteer. Vir eers wil op haar ouerlike plig fokus: hoe moet sy haar kinders liefhê?
Sy moet hulle nie afskeep nie. Sy moenie die TV, X-Box of i-Pad aansit om hulle groot te maak, omdat sy haar eie ding wil doen nie. Daar is ‘n tyd en plek vir ontspanning, maar sy moet hulle nie los om hulle eie kos te maak, omdat sy vir ure op ‘n dag boek lees, TV kyk, in die mall is, op die bed lê, met ‘n vriendin kuier, studeer, op haar slimfoon of Facebook sit, of by die werk is nie. Dit is sleg as haar kind vir ‘n halwe dag met ‘n vuil doek moet rondloop, omdat sy te lui is om dit te ruil.
Sy kan eerder tyd maak om vir haar kinders boekies te lees, met hulle te speel, of om hulle op die swaai te stoot. Sy moet hulle dissiplineer, vir hulle bid en Bybelstories vir hulle lees. As haar kinders ouer is kan sy by hulle op die bed lê en gesels, hulle vir ‘n melkskommel vat, hulle met hulle skoolwerk help, hulle saam met haar winkel toe vat, frisbee saam met hulle gooi, met hulle praat oor die Here en hulle verhouding met Hom, saam met hulle bid en die Bybel lees, haar dogter leer om koek te bak of ‘n spyskaart uit te werk, met hulle oor seks praat (as sy dit nie doen nie, sal haar dogter se vriendinne dit doen!), vir haar seun sê sy is trots op hom as hy die braai skoongemaak het, ens.
 Hulle moet ingetoë wees (v.5). Dit beteken o.a. dat ‘n jong vrou selfbeheersing moet hê. Sy moet haar tong, emosies en aptyte beheer. Sy moenie nors en humeurig wees, net omdat dit ‘n sekere tyd van die maand is nie. Sy moet ook die paradokse van die Christelike lewe leer. ‘n Paradoks is iets wat soos ‘n kontras lyk, maar nie eintlik een is nie. ‘n Belangrike paradoks is bv. dat die Christelike lewe radikaal is, maar nie uitspattig nie. Jy moet jouself verloën en jou kruis opneem as jy vir Jesus wil volg (Luk. 9:23), maar jy moet ook ingetoë of matig wees (v.2, 5, 6, 12, 1:8). Kom ons neem kos as ‘n praktiese voorbeeld. ‘n Jong vrou kan dit geniet om lekker kos te maak, maar dit moenie haar afgod wees nie (Fil. 3:19). Aan die ander kant moet sy nie haar liggaam aanbid, sodat sy van een dieet na die volgende toe te spring, en ‘n obsessie het met oefening nie. Sy moet matig wees (v.5).
 Hulle moet kuislik of rein wees (v.5). Daar is sekere storieboeke, tydskrifte, DVD’s en internet blaaie wat nie in ‘n jong vrou se lewe hoort nie. Sy moet getrou wees aan haar eie man, en nie ander mans se geselskap uitsoek nie. Sy moet ook nie so aantrek dat sy ander mans verlei nie. As sy enkel is kan sy bid dat die Here vir haar ‘n man stuur, maar sy moet nog steeds rein bly.
 Hulle moet huislik wees (v.5). ‘n Jong vrou se huis moet vir haar ‘n prioriteit moet wees. Dit is nie sonde as sy ‘n buitewerk het nie, maar dit moenie haar prioriteit wees nie. Haar werk moet haar nie so besig hou, dat sy nie tyd het vir haar gesin nie. Dit moenie soveel tyd in beslag neem, dat sy nie by haar huislike pligte uitkom nie. Ek weet dat die man ook in die huis moet help, maar vroue het ‘n gawe wat mans nie het nie. Hulle weet net hoe om ‘n huis te versier en seker te maak dat dinge glad verloop. Die ouer vroue moet die jonger vroue help om nie hierdie gawe te minag of te verwaarloos nie.
Indien ‘n jong vrou nie haar sekulêre werk en haar God-gegewe huislike pligte kan nakom nie, moet sy haar gesin kies en ‘n huisvrou wees. Dalk sê jy: ‘Maar ons het die tweede werk nodig.’ Bid dan dat die Here vir jou ‘n halfdag werk sal gee, sodat jy meer by jou kinders kan wees. Dit sal ook goed wees as jy weer deur jou begroting werk. Het julle miskien die tweede werk nodig, omdat jy nie jou BMW op ‘n kleiner karretjie wil inruil nie, of omdat jy nie bereid is om DSTV op te gee en op ander maniere af te skaal nie?
Dalk is dit glad nie die geval nie, en sukkel julle regtig. Kyk mooi na jou begroting. Dalk gee jy onnodig geld uit omdat jy werk: ‘n tweede kar, ekstra brandstof, die kleuterskool of naskool, ‘n bediende om te was en te kook omdat jy nie tyd het nie, ekstra wiskunde klasse omdat jy by die werk is en nie tyd het om jou kind te help nie, ens.
Dalk is dit nie die rede hoekom julle sukkel nie, en is dinge regtig net moeilik. Jou kinders benodig jou liefde en tyd meer as jou geld. “Liewer ‘n porsie groente waar liefde by is, as ‘n vetgevoerde bees en haat daarby.” (Spr. 15:17). Dalk sukkel jy omdat jy ‘n enkel ma is. In daardie geval moet jy seker maak dat die kind se pa onderhoud betaal. Probeer om die saak mooi met hom uit te praat. Indien dit nie help nie, moet jy met sy ouderlinge praat. As hy ongered is, kan jy ‘n Christen prokureur vir raad vra. As jy op Bybelse gronde geskei is, moet jy vir ‘n man bid, trou, jou kinders opvoed en jou huislike pligte nakom (1Tim. 5:14).
As jy regtig nie ‘n man kry nie, kan jy jou familie nader en vra of jy by hulle kan bly. Soek ‘n halfdag werk om by te dra vir kos, water en ligte. Dalk kan jy jou kind tuisskool (dit is goedkoper as ‘n publieke skool). Dalk kan jy van die huis af werk om geld te maak (bv. beskuit bak of klere maak). Is daar ‘n ouer vrou in die kerk wat vir jou ‘n vaardigheid kan leer? Kan sy jou miskien met jou begroting help? As jy alles probeer het en daar geen ander uitweg is nie, kan jy met die ouderlinge praat. Dalk het jy iets misgekyk. Of dalk is jy regtig net arm, en moet die kerk aan maniere dink om jou te help.
Wat as jy graag by die huis wil werk, maar jou man verbied jou? Bid vir jou man. Wys uit Tit. 2:5 en 1Tim. 5:14 vir hom hoekom jy graag by die huis wil werk. Sê vir hom dat jy van die huis af dinge sal doen om ekstra geld te maak. Indien hy ná dit nog daarop aandring dat jy moet werk, moet jy jou op ‘n sagmoedige wyse aan hom onderwerp en bid dat die Here hom sal verander.
 Hulle moet goed doen en vriendelik wees (v.5). Jong vroue moenie humeurig en geïrriteerd wees met hulle mans en kinders nie. Goeie werke moet vir hulle belangrik wees (1Tim. 2:10, 5:10). Hulle huise moet oop wees, en as hulle mense ontvang moet hulle vriendelik wees (1Pet. 4:9).
 Hulle moet aan hulle eie mans onderdanig wees, sodat die Woord van God nie belaster word nie (v.5, Ef. 5:22-23, Kol. 3:18, 1Pet. 3:1-6). In ons samelewing het onderdanigheid ‘n vloekwoord geword. Maar in die konteks van die Bybel het onderdanigheid niks te doen met ‘n man wat sy vrou boelie, beheer, onderdruk of met ‘n ystervuis regeer nie. Dit beteken nie dat sy geen besluite mag neem, of dat sy soos ‘n slaaf voor haar man se voete moet val nie.
Dit beteken eerder dat sy haar man moet respekteer (Ef. 5:33). Sy het die mag om haar man op te bou of af te breek, om hom te laat kwyn of te laat floreer (Spr. 31:12). Wanneer sy by ander mense is, moet sy haar man se goeie punte uitlig, en hom nie afbreek nie. Sy moet hom nie verkleineer, met hom baklei, hom ‘nag’, opdragte gee, sy vuil wasgoed ophang, oor hom kla, hom soos ‘n kind hanteer, of disrespekvol met hom praat nie. Sy moet eerder voorstelle maak, en hom eenkant op ‘n sagmoedige wyse korrigeer.
Om hom te respekteer moet sy ook op haar voorkoms let. Sy moenie 11 uur in die oggend nog in haar nagklere wees, en die hele dag nie haar tande borsel nie. Sy hoef nie soos ‘n model te lyk nie, maar sy moet netjies wees vir haar man (Spr. 31:22).
Om respek te wys moet sy hom bemoedig, vir hom bid, en dankie sê dat hy hard werk om vir hulle te sorg. Sy moenie lui wees om etes voor te berei nie. Sy moet haar man vir raad vra. As hy ‘n seksuele behoefte het, moet sy nie verskonings gebruik soos: ‘Wag tot môre… ek het hoofpyn… ek is moeg, ens.’ nie.
Wat moet ‘n vrou doen as haar man nie die gesin goed lei nie; moet sy haar man se rol oorneem? As ‘n losskakel nie sy posisie goed speel nie, beteken dit nie die slot moet sý posisie los en die losskakel s’n oorneem nie. Die afrigter sal met die losskakel afreken; die slot moet sy posisie speel. Vervul jou rol en moenie jou ongehoorsame man s’n wil oorneem nie; die Here sal met hom afreken.
Hoekom moet ‘n vrou haar man respekteer? “…sodat die Woord van God nie belaster word nie.” (v.5, 8, 10, Rom. 2:24, 1Tim. 6:1). ‘n Illustrasie sal v.5 verduidelik. Toe ons onlangs in Jeffreysbaai was, het ‘n Christen jong man gesê dat sy ateïs-vriend met ‘n Christen wil trou, omdat Christen meisies nie soos ongelowiges is nie. A.g.v. die Christen-vroue se seksuele reinheid, en toewyding aan hulle mans en kinders, het ‘n sekere heiden (Libanius) in die vierde eeu gesê: ‘What women these Christians have!’
As ‘n Christen vrou haar man respekteer, sal die wêreld sien dat God se Woord waar is, en dat Jesus inderdaad mense se lewens verander (v.11, vgl. 1:12). Dit sal hulle verstom dat hierdie vrou nie met haar man baklei nie, maar dat sy sagmoedig, eerbiedig en onderdanig is (Matt. 5:16, 1Pet. 2:12, 3:15). As sy egter disrespekvol is, sal ongelowiges die Bybel uitlag en sê dat hulle nie Christene wil wees nie. As ongelowiges hoor hoe sy haar man slegsê, verloor sy kredietwaardigheid en kan sy nie met hulle oor die Here praat nie. Haar lewe weerspreek haar getuienis.
Dalk hoor jy hierdie dinge en sê jy: ‘Niemand kan dit regkry nie; jy leef in ‘n onrealistiese wêreld.’ Natuurlik kan jy dit nie self regkry nie, maar met die Here is alle dinge moontlik. Deur die genade van God in Jesus se kruisdood, kan ons ‘nee’ sê vir sonde en ‘ja’ vir goeie werke (v.11-14).
As jy dit nie regkry om uit liefde vir God aan jou man onderdanig te wees nie, moet jy wonder of jy gered is. Die rede hoekom jy teen jou man se gesag rebelleer, is omdat jy jou nie aan die Woord van God (bv. Tit. 2:5) wil onderwerp nie. Jy is op ‘n gevaarlike pad, want volgens 1Sam. 15:23 is rebelsheid vir die Here so ernstig soos heksery. Bekeer jou en glo dat Jesus jou deur sy kruisdood kan vergewe. Verneder jou voor die Here. Los jou rebelsheid en vra Hom om jou te verander, sodat jy uit liefde vir Hom aan jou man onderdanig kan wees.
Uiteindelik gaan dit nie eers oor jou man, kinders of enigiemand anders nie, maar oor die Here (1Pet. 3:4). Dit is hoe dit vir Sarah Edwards was. ‘Oh how good…is it to work for God in the daytime, and at night to lie down under his smiles!’ het sy gesê. Vir haar was haar huislike take deel van haar diens aan God, en so wonderlik soos gebed. Mag dit so wees vir elke vrou wat bely dat sy die Here ken.
 Iain Murray, John MacArthur: Servant of the Word and Flock, The Banner of Truth Trust, Edinburgh, 2011, pp. 46-47
 John Piper & Justin Taylor (Red.), A God Entranced Vision of All Things: The Legacy of Jonathan Edwards, Crossway Books, Wheaton: Illinois, 2004, pp. 62-63
 Aangehaal in Ibid., p. 63
 Aangehaal in Ibid., p. 62
 Alvin J. Schmidt, How Christianity Changed the World, Zondervan, Grand Rapids: Michigan, 2001, 2004, p. 85
 Piper & Taylor, p. 71
On November 19, 2017 By baptistekerkkemptonparkIn Kinders,Mens,Skepping
Die wêreld dink nie reg oor kinders en diere nie; hulle is verward. Aan die een kant vermoor hulle ongebore babas, en aan die ander kant sê hulle dat jy nie eers jou eie kind mag pak gee nie. Jy mag jou kind doodmaak, maar jy moet hom net nie seermaak nie (!?).
Wat diere betref glo hulle dat die mens ‘n soort dier is wat verder as hulle in die evolusie proses gevorder het. Hy is dus bo hulle, maar hulle is ook bo hom. Elke maand koop Bennie van Dyk spesiale hondekos wat hom R900 kos, maar as hy ‘n arm familielid moet help sê hy hy’t nie geld nie.
God het Gen. 1:26, 28 in die Bybel gesit om vir ons ‘n regte siening van kinders en diere te gee. Mag die Here dit gebruik om jou denke hieroor te beïnvloed.
Die Playboy ikoon Hugh Hefner, is op 27 September 2017 op 91-jarige ouderdom oorlede. In Desember 1953 het hy die eerste uitgawe van sy Playboy pornografiese tydskrif vrygestel. Hefner het geglo dat seks nie tot die huwelik beperk is nie, en dat mense vry is om hulle seksualiteit uit te leef soos hulle wil.
Sedert die sondeval was die mens immoreel, maar a.g.v. Hefner se invloed het seks buite die huwelik, egbreuk en homoseksualiteit drasties toegeneem. En in so ‘n wêreld kan dit nie anders as dat vrugbaarheid afneem nie. Twee mense van dieselfde geslag kan immers nie kinders hê nie, kan hulle?
Selfs waar mense in ‘n heteroseksuele verhouding immoreel is, het dit ‘n negatiewe effek op vrugbaarheid. In ‘n samelewing waar mense meer as een maat soek – hetsy deur egbreuk of seks voor die huwelik – soek hulle nie die ‘las’ van ongewensde kinders nie. In baie gevalle wil hulle ook nie uitgevang word nie. Gevolglik gebruik hulle sekere middele om swangerskap te voorkom. As die middel nie goed werk nie en die vrou swanger word, vermoor hulle die ongebore baba.
God se siening van kinders is heeltemal anders. Hy het ‘n sagte plek vir hulle, en wil hê hulle moet na Hom toe kom (Mark. 10:13-16). Hy wou van die begin af gehad het dat daar baie kinders op die aarde moet wees (v.28). Om dit reg te kry het Hy die man en sy vrou geseën en vir hulle gesê hulle moet vrugbaar wees (v.28). Kinders moet dus uit ‘n seksuele verhouding tussen ‘n man en ‘n vrou gebore word.
God het ook die diere geseën en gesê hulle moet vrugbaar wees (v.22). Daar is egter ‘n verskil tussen God se opdrag aan die diere en aan die mens. In sy opdrag aan die diere het Hy eenvoudig gesê hulle moet vrugbaar wees. Soos die lig in v.3, het die diere nie ‘n keuse gehad nie – hulle móés vrugbaar wees. ‘n Hond, ‘n donkie of ‘n haas kan nie kies of hy vrugbaar wil wees of nie: wanneer dit paartyd is kan hy homself nie inhou nie, en neem instink oor.
Met die mens is dit anders. Toe die Here Adam en Eva in v.28 geseën het, het Hy vir hulle gesê: “Wees vrugbaar en vermeerder en vul die aarde”. God het vir die mens ‘n wil gegee, sodat hy kon besluit of hy gehoorsaam wil wees of nie. Adam was nie soos die diere wat nie anders kan as om volgens hulle luste te lewe nie; hy kon sy drange beheer.
Maar toe sonde in die wêreld ingekom het, het Adam en Eva slawe van hulle sondige begeertes geword. Paulus sê dat ongelowiges se gedagtes vol sonde is, dat hulle God nie kán behaag nie (Rom. 8:7-8). Hulle is slawe van die duiwel en hulle eie sonde (Joh. 8:34, 44, Ef. 2:1-3). Hulle is soos ‘n leeu wat tussen ‘n sebra en groen gras kan kies, maar elke keer die sebra kies. Hulle is soos ‘n dronk man wat nie reguit kán ry nie. As die ongelowige tussen dwelms, pornografie, mense se applous en ‘n lewe van selfverloëning moet kies, kies hy elke keer die sonde. Sy wil is nie vry soos wat Adam en Eva s’n voor die sondeval was nie. Luther was reg toe hy gesê het dat die sondaar se wil gebonde is. Hy kan nie deur ‘n wilsbesluit die bande van sy sonde breek nie. Iets sterker is nodig.
Dit is waar Jesus in die prentjie inkom. Hy het gesien dat ons onsself nie kan bevry nie, en het as mens na die aarde toe gekom om ons te red, “om aan gevangenes vrylating te verkondig” (Luk. 4:19). “As die Seun julle dan vrygemaak het, sal julle waarlik vry wees.” (Joh. 8:36). “Vir hierdie doel het die Seun van God verskyn, om die werke van die duiwel te verbreek.” (1Joh. 3:8). Paulus sê dat God “ons verlos het uit die mag van die duisternis en oorgebring het in die koninkryk van die Seun van sy liefde” (Kol. 1:13, vgl. Heb. 2:15).
Wat die Here van jou wil hê is dat jy jou rug op jouself en jou sonde moet draai, en in sy Seun moet glo. Glo dat sy kruisdood vir sondaars meer as voldoende is om jou sondige hart en rekord skoon te was. Kom in geloof en gebed na Hom toe, plaas die volle gewig van jou sonde op Hom, en vra dat Hy jou sal vergewe. Erken dat jy niks tot jou redding kan bydra nie, en dat Jesus in sy lewe, kruisdood en opstanding alles vir jou gedoen het. Die prys is betaal, die skuld is afgeskryf, jy is vry.
Omdat Hy jou uit die tronk van jou sonde bevry het, moet jy nie meer met ‘n geestelike tronkvoël mentaliteit rondloop nie. “Want die sonde sal oor julle nie heers nie; want julle is nie onder die wet nie, maar onder die genade.” (Rom. 6:14). “Staan dan vas in die vryheid waarmee Christus ons vrygemaak het, en laat julle nie weer onder die juk van diensbaarheid bring nie.” (Gal. 5:1).
As gelowiges is ons nie meer gebonde nie; ons wil is vry soos wat Adam en Eva s’n voor die sondeval was. Jy kán jou seksuele drange beheer (Gen. 1:28). Jy hóéf nie losbandig te wees soos vóór jou bekering nie. Paulus sê: “Want dit is die wil van God: julle heiligmaking; dat julle jul moet onthou van die hoerery; dat elkeen van julle moet weet om sy eie vrou te verkry in heiligheid en eer, nie in hartstogtelike begeerlikheid soos die heidene wat God nie ken nie.” (1Tess. 4:3-5).
Die Here wil hê dat daar uit hierdie verhouding kinders gebore moet word, sodat die aarde vol kan wees (v.28). In ons kultuur lag mense as jy baie kinders het, maar dit is hoe die Here dit wil hê (v.28). Kenners sê dat die wêreld oorbevolk is, maar dit is loutere onsin. Jy hoef skaars 500 km deur ons land te ry om te sien dat daar meer as genoeg plek is. ‘Ja, maar die bronne is uitgeput,’ sal iemand sê. Nee, dit is nie. Mense is selfsugtig. Hulle soek alles vir hulleself en verroer nie ‘n vinger om die armes te help nie. Ander mense mors weer die bronne wat God tot ons beskikking gestel het.
Maar dit verander nie die feit dat ons baie kinders moet hê nie. Om 10 kinders te hê is nie ‘weird’ soos wat die wêreld dink nie. Moenie vir dié met baie kinders vra of hulle niks beter het om met hulle tyd te doen, en ander snedige opmerkings maak nie. By ‘n onlangse konferensie het iemand vir die spreker gevra hoekom hy 9 kinders het. ‘Omdat ons nie 10 kon hê nie,’ het die spreker geantwoord.
Ons ongehoorsaamheid om die aarde te vul het nadelige gevolge. Op 24 September 2015 het Jeremy Page bv. in The Times (Verenigde Koninkryk) geskryf: ‘Mother Russia Now Sees More Abortions Than Babies Born.’ As hulle so aanhou sal Rusland binne ‘n paar geslagte ‘n bedreigde nasie word. Uiteindelik sal jou kleinkind vir sý kleinkinders vertel van die Russe wat eens op die aarde was. Soos die Amalekiete en die Filistyne, sal die Russe uitsterf.
Vir ‘n samelewing om te bestaan, moet vroue ‘n gemiddeld van 2.1 kinders hê. In Europa is die gemiddeld 1.4. Moslem immigrante is besig om Europa oor te neem. In Engeland en Wallis is Mohammed reeds ‘n meer populêre baba-naam as George. In lande soos China en Amerika is dit ‘n las om baie kinders te hê. In Suid-Afrika word babas doodgemaak nog voordat hulle gebore word.
Maar volgens die Bybel is baie kinders ‘n seën (Gen. 1:28, Ps. 127:3-5, 128:3). Dit is ook ‘n opdrag dat ons baie kinders moet hê (Gen. 1:28). Ek weet dat daar mense is wat nie kinders kán hê nie. God is die Een wat die moederskoot oop- en toesluit (Gen. 4:1, 20:17, 21:1-2. 25:21, 29:31, 30:1-2, 22, Rut 4:13, 1Sam. 1:19-20, 2:21, ens.). Maar as ‘n paartjie kinders kán hê en dit as ‘n oorlas beskou, sondig hulle.
Beteken die opdrag om vrugbaar te wees dat jy nie kan kies wanneer jy kinders wil hê, en hoeveel jy soek nie? Ja en nee.
 Jy het geen reg om familie-beplanning te doen as jy nie wil trou nie. Homoseksuele mense het ook nie die reg om ‘n kind aan te neem nie. Om kinders te hê is ‘n voorreg wat God aan getroude mense gee (Gen. 1:27-28). As ‘n getroude man en vrou nie kinders kán hê nie, staan dit hulle vry om kinders aan te neem of om van mediese tegnologie gebruik te maak. Ek dink bv. aan iets soos in vitro bevrugting.
In vitro bevrugting is wanneer ‘n getroude paartjie sukkel om swanger te raak en dan ‘n dokter gaan sien. Die man se saad word geoes. In ‘n laboratorium sit hulle dit in ‘n glasbakkie saam met die vrou se saad om dit te bevrug. Die bevrugte eierselle word in die vrou se baarmoeder ingeplant.
Uit ‘n Bybels-etiese oogpunt moet ons ‘n paar dinge onthou. Sodra die man se saad die vrou s’n bevrug, is dit ‘n mens (Ps. 51:7). Alle bevrugte eierselle moet dus in die vrou se baarmoeder ingeplant word, en nie doodgemaak word nie. Dit is ook nie wys om vier selle te bevrug, as jy weet dat hulle nie almal in die baarmoeder sal oorleef nie.
Omdat vrugbaarheid vir ‘n man en sy vrou bedoel is, moet die paartjie nie van ‘n derde persoon se saad gebruik maak nie. Die paartjie moet ook nie toelaat dat die bevrugte eiersel in iemand anders ingeplant word nie (‘n surrogaat ma). God wil nie hê dat daar ‘n derde party betrokke moet wees nie, aangesien dit probleme veroorsaak (Gen. 16).
Dit ís so dat mediese tegnologie, vrugbaarheid en kinders ‘n gawe van die Here is. Maar ons moenie ‘n afgod daarvan maak, sodat ons nie kan funksioneer tensy die Here vir ons kinders gee nie. As die Here besluit om nie vir jou kinders gee nie, moet jy weet dat Hy iets beter in gedagte het. Vir mense wat die Here dien en nie kán kinders hê nie, sê Jesaja: “never think that because [you] cannot have children, [you] can never be part of God’s people… If you honor Me…then your name will be remembered…longer than if you had sons and daughters. You will never be forgotten.” (Jes. 56:3-5, Good News Bible).
 Party mense dink dat familie-beplanning sonde is. Jy moet m.a.w. soveel kinders kry as wat jy moontlik kan hê. Ek stem nie hiermee saam nie. Om baie kinders te hê is goed, maar dan moet jy vir hulle kan sorg. As jy dit nié doen nie “het [jy] die geloof verloën en is [jy] slegter as ‘n ongelowige.” (1Tim. 5:8). Verder moet jy ook nie baie kinders hê as jy hulle nie kan opvoed nie. Dit help nie jy het 17 kinders, maar die ouer kinders moet die jongeres grootmaak nie. Dit is jóú plig en nie 15-jarige Sannie s’n nie, om jou kinders op te voed.
Wat voorbehoedmiddels betref kan ‘n man en vrou vir ‘n kort tydjie van mekaar af wegbly. Op hierdie manier kan hulle besluit om nie dadelik swanger te raak nie. Hulle motiewe moet egter nie selfsugtig wees nie, en hulle moet ook nie te lank van mekaar af wegbly dat die duiwel hulle tot immoraliteit versoek nie (1Kor. 7:5).
Wat van pille? Ons mag nie medikasie gebruik wat die bevrugte eiersel doodmaak nie. Ek glo egter dat voorbehoedpille as sulks nie sonde is nie. Dalk het jy ‘n sterk opinie hieroor. Wees asb. oortuig van jou mening, maar moenie met ander gelowiges stry nie (Rom. 14). As jy meer oor die saak wil weet, kan jy hfst. 8 van John MacArthur (Red.) se boek, Right Thinking in a World Gone Wrong, lees. Die hoofstuk se titel is: Planned Parenthood? (Birth Control, In Vitro Fertilization, and Surrogacy).
‘n Laaste woord voordat ek oor diere praat. Onthou asb. dat God vir die man en die vrou gesê het om vrugbaar te wees. Ouerskap is ‘n span poging. Moet asb. nie ‘n spul kinders hê en hulle dan afskeep, omdat jy onbetrokke of geskei is nie. Dit is nie net een ouer se werk om die kinders groot te maak nie. Beide ouers is verantwoordelik.
Diere (v.26, 28)
God het vir Adam en Eva gesê hulle moet die aarde onderwerp en oor die diere heers (Gen. 1:26, 28). Wat beteken dit? Volgens Benny Hinn beteken die Hebreeuse woord dat Adam presies kon doen wat die skepsels onder hom kon doen: hy kon soos ‘n vis swem en soos ‘n voël vlieg. Verder kon hy ook met ‘n enkele gedagte op die maan wees. Jy weet seker dat Hinn lieg, en dat dit glad nie is wat die Hebreeuse woord beteken nie. Die Hebreeuse woord râdâh in Gen. 1:26, 28 is reg vertaal. Dit beteken eenvoudig om te heers, te regeer, en om iets te onderwerp.
In baie gevalle het die wêreld hierdie opdrag omgekeer, sodat diere bo mense is. Dit kom van Gen. 3 af toe die duiwel ‘n slang se liggaam gebruik het om vir Eva te versoek. In Gen. 3 het Eva nie meer oor die diere geheers nie, maar het ‘n dier oor haar geheers. Dit hoort nie so nie. Ons moet oor die skepping heers. Die mens is nie ‘n indringer wat inmeng as hy dit doen nie.
Minder as twee maande gelede het my vriend in die bosveld gaan vakansie hou. Hy het gesien hoe ‘n klein blouwildebees in die modder vasgevang is. ‘n Man wat naby gestaan het, het gesê dat ‘n mens nie met die natuur moet inmeng nie. My vriend en sý vriend het die man geïgnoreer en die wildbewaarders laat roep om die dier uit te help. Hulle het reg gedoen, omdat God ons aangestel het om oor die diere te heers.
Dit is dus nie verkeerd wanneer mense dele van ‘n woud uitkap om ‘n meenthuis kompleks te bou nie. Tensy die wet dit verbied, is dit nie verkeerd as ‘n boer ‘n luiperd doodskiet wat sy beeste vang nie. Uit ‘n Bybelse oogpunt moet ons die natuur soos volg beskou:
Moet dit nie vernietig nie
Die aarde en alles daarin behoort aan die Here (Ps. 24:1, 50:10-12). God het ons aangestel om sy eiendom op te pas (v.26, 28, Ps. 8:7-9). Ons moenie die renosters uitwis of ons drinkwater besoedel nie.
Moet dit nie verafgod nie
Moenie meer geld aan jou troeteldiere spandeer as aan mense wat na God se beeld gemaak is nie. Ek ken nie ‘Green Peace’ mense wat glo dat dit verkeerd is om bome af te kap, of vroue wat honderde duisende rande op hulle handsak-brakkies (chihuahua’s) spandeer nie. Maar ek wonder of ons soms in die strik trap as ons R15 000 uithaal om die beste bloedlyn hond of kat te koop, maar nie iets kan bydra vir ons ma wat in die oue tehuis is nie? Sommige mense spandeer R10 000 op hulle hond se operasie, maar sê dat hulle nie geld het om sendelinge te ondersteun nie. Vir my klink dit na afgodery.
Moet dit nie ignoreer nie
Sorg vir jou diere (Spr. 12:10), moenie toelaat dat die ivy jou muur omtrek nie, doen iets aan die mier of rot probleem in jou huis, sit die hond uit wat ‘n kind se gesig vermink, sny die gras in jou agterplaas wat so hoog soos jou enkels groei. God wil hê jy moet aktief oor die skepping heers (v.26, 28).
Die mens se heerskappy oor die skepping impliseer twee dinge:
 Die skepping moenie oor óns heers nie. Prakties beteken dit dat gegiste hops of druiwe, kos, dagga, tabak, en metaal wat uit die aarde ontgin word (goud en silwer; geld), nie jou baas moet wees nie.
 Ons moet oor die diere heers, en nie oor ander mense nie. As God jou in ‘n magsposisie geplaas het, mag jy gesag oor ander mense uitoefen (Rom. 13:1). Jy mag hulle egter nie soos diere behandel nie. Jy mag nie jou vrou slaan nie. Jy mag nie ongebore babas se lewe beëindig nie. Jy mag nie met ‘n ystervuis oor ander mense regeer nie, hetsy in jou huis, oor jou mede-landsburgers (‘n diktator), of oor ‘n groep mense nie (apartheid en BEE).
Jy mag nie ‘n mens doodmaak soos jy dit met ‘n mier of muskiet doen nie. Jy mag nie iemand se seksuele privaatheid betree, en hulle dwing om met jou te slaap nie (verkragting). Jy kan plante geneties manipuleer en diere kloon, maar jy mag dit nie met ‘n mens doen nie. Jy mag nie die armes uitbuit of iemand by die skool boelie nie. Jy mag nie jou liggaam gebruik om mense te manipuleer nie (pornografiese modelle).
Jy mag met diere handel, maar nie met mense nie. Jy mag nie God speel oor iemand se gewete en hulle vryheid wegneem, sodat hulle nie hulle eie besluite mag neem nie (soos wat kultus leiers met hulle mense doen). Jy mag nie op ‘n mens skreeu nie. Jy mag nie mense met die dood dreig as hulle nie voor jou god wil buig nie (bv. in Saudi-Arabië). Jy mag nie soos Nebukadneser en Kim Jong-un van Noord Korea dink dat jy ‘n god is, en mense beveel om voor jou te buig nie. Heers oor die diere (v.26, 28), en nie oor ander mense nie.
Die enigste mens oor wie jy met ‘n ystervuis moet regeer, is oor jou eie sondige begeertes, gedagtes, woorde en dade (Jak. 3:7-8). Wat help dit jy kan oor die skepping heers, maar jy kan jouself nie in toom hou nie? Natuurlik sal jy dit nie in jou eie krag regkry nie. As jy jou bekeer en die Heilige Gees woon in jou, kán jy ‘nee’ sê vir sonde en doen wat reg is (Tit. 2:12).
Een van die dinge wat jy moet doen, is om reg te dink oor kinders en diere. Wees soos die Here. Hy is lief vir kinders en gee meer om oor diere, as wat ons oor mense omgee (Jona 4:11). Wees soos Jonathan Edwards wat hom voorgeneem het om nooit sy humeur te verloor met irrasionele diere nie. Wees soos ‘n tannie in ons gemeente wat altyd ‘n klomp kinders om haar het. Gee om vir diere, wees lief vir kinders en aanbid die Here.
 Mark Chanski, Womanly Dominion, Calvary Press Publishing, 2008, p. 36
 Ibid., pp. 35-36
 Hank Hanegraaff, Christianity in Crisis: 21st Century, Thomas Nelson: Nashville, p. 2
 H7287, Brown-Driver-Briggs’ Hebrew Definitions, 1906, http://www.e-sword.net
 Jonathan Edwards, Works: Vol.1, The Banner of Truth Trust, Edinburgh, 1974, xxi: Resolution 15
On November 18, 2017 By baptistekerkkemptonparkIn Homoseksualiteit,Huwelik,Kinderopvoeding,Manlikheid,Mens
Die gay agenda verwys na die gay en lesbian gemeenskap se poging om seks tussen mense van dieselfde geslag te normaliseer. In lande soos Kanada, Amerika en selfs Suid-Afrika, het hulle God se definisie van die huisgesin en die huwelik op sy kop gekeer. D.m.v. TV-programme, films, die internet, sosiale media, Whatsapp, tydskrifte ens., het die gay gemeenskap ons met hulle ‘reënboog’ agenda gebreinspoel. Soos jy seker weet het hulle ook ‘n voet in die kerk se deur gekry, sodat daar vandag hele denominasies is wat manlikheid en vroulikheid misverstaan. My gebed is dat die Here Gen. 1:26-27 sal gebruik om die kraaines uit te sorteer.
Wat is die huwelik?
Die homoseksuele gemeenskap se verkeerde verstaan van manlikheid en vroulikheid, lei outomaties tot ‘n verkeerde verstaan van die huwelik. Die twee is onlosmaaklik aan mekaar verbind. Kom ons definieer die huwelik voor ons na ‘n Bybelse definisie van manlikheid en vroulikheid kyk.
Die wêreld het nog altyd probeer om die huwelik te herdefinieer. Jare gelede het iemand vir my gesê dat ‘n man en vrou wat saam slaap, getroud is in God se oë. Vir hom was dit nie ‘n probleem dat twee ongetroudes in ‘n seksuele verhouding saambly nie. Indirek het hy gesê dat daar nie so iets soos seks voor die huwelik is nie, omdat seks die huwelik is. Toe ek hom oor Joh. 4:18 vra, het hy nie ‘n antwoord gehad het nie: “want vyf mans het jy gehad; en die een wat jy nou het, is nie jou man nie.”
Duidelik is gay mense nie die enigstes wat die huwelik herdefinieer nie. Maar van die mense wat seksueel immoreel is, is geen groep so aktief en aggressief teen die Bybel gekant soos die gay en lesbian gemeenskap nie. Waar het jy al gesien dat mense wat egbreuk pleeg, optogte hou en in die hof baklei om hulle sonde te normaliseer?
Verskeie lande het aan die intimidasie van die gay agenda toegegee. Maar as Christene moet ons nie onder die gewig van die kultuur se druk knak nie. Geen groep of individu het die reg om die huwelik volgens hulle persoonlike voorkeure te definieer nie. Van die begin af was die huwelik Gód se idee, en daarom het net Hý die reg om dit te definieer. Kom ons bekyk sy definisie van nader.
God het die mens as man en vrou gemaak en hulle vir mekaar gegee (Gen. 1:27, 2:18-25). Hy het nie twee mense van dieselfde geslag vir mekaar gegee nie, en daarom is homoseksualiteit onnatuurlik en sonde. Die Ou- en die Nuwe Testament bevestig dit (Gen. 19, Lev. 18:22, 20:13, Rigt. 19, Rom. 1:26-27, 1Kor. 6:9-10, 1Tim. 1:10, Jud. 7). Volgens God se definisie dan is ‘n sg. ‘huwelik’ tussen twee mense van dieselfde geslag geen huwelik nie.
God se definisie beteken ook dat jy nie meer as een lewensmaat mag hê nie, al is dit ook deel van jou godsdiens of kultuur. Poligamie is uit. Wat egskeiding betref het God twee uitsonderings gegee, maar dit was nie deel van die oorspronklike plan nie (Matt. 19:8-9, 1Kor. 7:15). Selfs as Adam moeg geraak het vir Eva, was daar nie iemand anders om mee te trou nie, en daarom moes hy met haar getroud bly.
Omdat Gen. 1:27, 2:18-25 die huwelik beskryf, is dit ook sonde vir mense wat ongetroud is om saam te slaap (Heb. 13:4). In God se oë is seks ‘n uitdrukking van die eenheid tussen mense wat met mekaar getroud is, maar dit is nie gelyk aan daardie eenheid nie. Die huwelik gaan oor baie meer as seksuele eenheid.
As ons ‘n Bybelse definisie vir die huwelik moet gee, kan ons dit soos volg opsom: ‘Die huwelik is ‘n lewenslange verbond tussen een man en een vrou, ‘n verbond waarin hulle belowe om unieke en intieme vriende te bly totdat die dood hulle van mekaar skei.’
Twee spesifieke tekste wys vir ons dat die bg. definisie akkuraat is. Spr. 2:17 beskryf die getroude vrou se huwelik as ‘n verhouding met “die vriend van haar jeug” en “die verbond van haar God”. Mal. 2:14 praat van die getroude man se huwelik met “die vrou van [sy] jeug” en “die vrou van [sy] verbond.” In Matt. 19:4-5 het Jesus een man en een vrou by sy definisie van die huwelik ingesluit. Jesus het Gen. 2:24 aangehaal om te wys dat hierdie man en vrou een word wanneer hulle met mekaar trou. Omdat God hulle op hierdie manier een gemaak het, mag hulle dit nie self beëindig nie; net Hý mag (Mal. 2:14-16, Matt. 19:6).
Dit help nie dat jy God se definisie van die huwelik verstaan as dit nie ook deel van jou lewe is nie. Hoe moet jy dit prakties toepas? Ons kan sê dat enkel mense nie immoreel moet wees nie, dat ouers dit nie moet goedkeur nie, dat getroude mense getrou moet bly en nie moet skei nie, en dat jong mense moet trou as hulle die regte persoon ontmoet het, eerder as om vir 7 jaar uit te gaan. Ek wil egter my toepassing tot homoseksualiteit beperk, aangesien daar selfs in die kerk verwarring is hieroor.
Ek het vroeër gesê dat ‘n homoseksuele huwelik geen huwelik is nie. Wanneer ‘n gay vriend, familielid of kollega jou dus na sy troue of verlowingspartytjie toe nooi, moet jy ‘nee’ sê. As jy so ‘n geleentheid bywoon, sê jy indirek dat jy die persoon se sonde goedkeur, en dat God se definisie van die huwelik nie akkuraat is of saak maak nie.
Dit is beter om direk vir die persoon te sê dat jy hom of haar liefhet, en dat jy nie wil hê hulle moet hel toe gaan nie. Sê vir hulle dat almal God se oordeel verdien. Soos met enige sondaar kan Jesus hulle van hulle sonde bevry (Joh. 8:34, 36, 1Kor. 6:9-11, Tit. 2:11-14). Vertel vir hulle dat Jesus op Golgota die straf vir sulke en ander sondes gedra het, dat Hy begrawe is en dat Hy na drie dae opgestaan het uit die dood. As die persoon sy sonde haat, dit laat staan, en glo dat Jesus hom van God se oordeel en sy sonde kan red, sal God hom vergewe. Maar as hy met sy sonde aanhou, sal die Here hom oordeel.
As jy gay mense liefhet, sal jy hierdie dinge vir hulle sê. Meer as 150 jaar gelede het die 29-jarige Skotse prediker, Robert Murray McCheyne, die volgende gesê: ‘They do not love you that do not warn you, poor hell-deserving sinners. O! remember that love warns.’ Onthou dit asb. wanneer jy met gay mense praat. Moenie bang wees om vir hulle te sê dat hulle geestelike VIGS het, en dat God hulle vir hulle sonde gaan oordeel nie. Maar jy moet ook nie nalaat om vir hulle te sê dat Jesus se bloed hulle van die terminale siekte van hulle siele (sonde) kan genees nie.
Vir die ouers van gay kinders wil ek sê: ek glo dat dit nie maklik kan wees wanneer jou kind die nuus breek en vir jou sê hy is gay nie. Maar ek wil jou in liefde vermaan om nie jou geloof in die Bybel prys te gee wanneer jy dit hoor nie. Daar is ouers wat glo dat homoseksualiteit sonde is. Wanneer hulle egter uitvind dat hulle seun of dogter gay is, verander hulle van mening. Dalk het jý dit gedoen. In daardie geval moet jy Jesus se woorde in Matt. 10:37 onthou: “wie seun of dogter bo My liefhet, is My nie waardig nie.”
Sê eerder vir jou kind wat ek hierbo gesê het. Bid vir jou kinders dat die Here hulle oë sal oopmaak. As jy hulle liefhet, sal jy nie hulle sonde goedkeur of toesmeer nie, maar die evangelie met hulle deel. Sê vir hulle dat hulle altyd welkom is in jou huis, maar dat hulle ongelukkig nie met hulle ‘maatjie’ by jou huis kan oorslaap nie. As jy dít sê is die kanse goed dat hulle jou verwerp en niks met jou te doen wil hê nie. Mense sal sê dat jy liefdeloos en onsensitief is. Jý weet dat dit nie so is nie, en dat jou optrede juis deur liefde gemotiveer is. Jy weet ook dat jou kind se woede teen jou ‘n tipe vervolging vir die waarheid is (2Tim. 3:12).
Wat moet jy doen as jou gay kind sê dat hy of sy ‘n Christen is? Volgens Jesus sal jy die boom aan sy vrugte ken. Moet dus nie op jou kind se belydenis gaan nie, maar op sy lewe. In sy hart rebelleer hy teen die God van Bybel. Hy het ‘n god geskep waarmee hy gemaklik is, ‘n god wat sy sonde aanvaar en hom nie daarvoor sal oordeel nie. Help hom om dit te sien, en bid dat die Here hom tot sy sinne sal bring. Soos met die verlore seun in Luk. 15, is die Here heeltemal in staat om kinders wat in hulle sonde gesink het, terug te bring.
Wat is manlikheid en vroulikheid?
Jare gelede het ‘n man van die Bahá’i godsdiens vir my gesê: ‘Die probleem wat ek met Christene het, is dat julle dink net júlle is reg.’ Ek het Joh. 14:6 aangehaal. Nie alleen het Jesus gesê dat Hy die enigste weg is nie; Hy het ook gesê dat Hy die waarheid is. Hy is die standaard waarvolgens ons alle waarheid moet meet om te besluit of dit reg of verkeerd, waar of vals is.
Wanneer mense dan sê: ‘Net omdat iets vir jóú waar is, beteken dit nie dat dit vir ander mense waar is nie,’ sê hulle in effek dat daar nie eintlik so iets soos reg en verkeerd is nie. Sulke denke kom uit ‘n evolusionistiese en ateïstiese wêreldbeskouing. In ‘n wêreld sonder ‘n soewereine en ewige God, is daar nie ‘n absolute wetgewer nie, en kan elkeen seker maar vir homself besluit wat reg en verkeerd is, nie waar nie?
Dit is presies wat die gay en lesbian gemeenskap doen: hulle het die eerste hoofstuk van die Bybel verwerp, en besluit dat ‘n huwelik nie net tussen mense van die teenoorgestelde geslag is nie, maar ook tussen mense van dieselfde geslag. Om die waarheid te sê bestaan daar nie eintlik vir hulle so iets soos geslag nie, en kan elke mens self besluit wat ‘dit’ wil wees.
Die American Psychological Association tref bv. ‘n kunsmatige onderskeid tussen ‘sex’ en ‘gender’. Volgens hulle kan jy manlike chromosome, hormone en liggaamsdele hê (‘sex’), terwyl jy in jou persoonlikheid, uitdrukkings, kleredrag, haarstyl en optrede ‘n vrou is (‘gender’). ‘n Man kan dus ‘n handsakkie en ‘n stywe pienk broekie dra, sy gewrig buig en met ‘n fyn stemmetjie praat. ‘n Vrou kan soos ‘n rugbyspeler loop, ‘n verband styf om haar bors draai, mansklere dra, en haar hare met ‘n nr. 1 kammetjie skeer. Volgens die wêreld maak Gen. 1:27 nie saak nie, en kan jy self jou seksualiteit en geslag kies. As jy ‘n operasie wil ondergaan om jou geslag te verander is dit jou keuse, en as jy in ‘n seksuele verhouding met iemand van dieselfde geslag wil lewe is dit ook reg (kontra Rom. 1:26-27).
Dit is niks anders as rebellie teen God nie. Hy haat dit as ‘n man of vrou hulle geslag wil verander, en nie wil wees wat Hy hulle gemaak het nie. In Deut. 22:5 staan daar: “’n Vrou mag geen mansklere dra nie, en ‘n man mag geen vrouensklere aantrek nie; want almal wat dit doen, is vir die Here jou God ‘n gruwel.” Die punt is nie dat daar nie so iets soos vroue kort hare of langbroeke is nie, maar dat jy nie so moet optree of aantrek dat iemand jou vir die teenoorgestelde geslag misken nie.
Die wêreld voel natuurlik ‘n veer vir God se Woord. In hulle gedagtes is elkeen die kaptein van sy of haar eie skip, en kan mense self besluit wat hulle wil wees. Hulle praat bv. van ‘n persoon se ‘gender identity’, en gee dan die volgende skokkende definisie: ‘Gender identity refers to a person’s internal sense of being male, female or something else’. Hulle het dus nie net manlikheid en vroulikheid omgeruil nie, maar ‘n derde kategorie uitgedink: ‘something else’ (wat dít ook al beteken!?).
In liberale dele van die wêreld, het party ouers besluit om hulle kinders so groot te maak. Ek het ‘n Sweedse speelgoedwinkel advertensie gesien, waarin ‘n seuntjie Spiderman klere dra en ‘n pienk ‘pram’ stoot. Swede gebruik selfs ‘n geslagsneutrale woord (hen), omdat hulle ‘seksistiese’ woorde soos hy en sy wil vermy. In hulle verdraaide denke moet die kind self besluit wat dit wil wees wanneer dit eendag groot is.
As ek dit hoor wonder ek of hierdie mense oplet as hulle die kind se doek ruil? Kan hulle nie sien dat daar ‘n duidelike verskil tussen mans en vroue is, en dat hulle liggame verskillend lyk nie? Weet hulle nie dat die ma en nie die pa nie, die kind vir 9 maande gedra het? Het hulle vergeet dat jy ‘n man en vrou nodig het (nie twee mense van dieselfde geslag nie!) om kinders te hê (Gen. 1:27-28)? Weet hulle nie dat mans en vroue se hormone en chromosome verskil nie? Die manier waarop ons breine saamgestel is, dink en funksioneer verskil selfs. Ek kan bv. goed op een taak fokus, terwyl my vrou vier of vyf dinge gelyk kan doen. Ongelowiges weet nie waarvan hulle praat as hulle sê dat daar nie ‘n verskil tussen mans en vroue is nie.
Omdat mans en vroue so verskillend is, moet jy jou kind grootmaak volgens die geslag die Here hulle gemaak het. Dalk bedoel jy nie om jou seun soos ‘n dogter groot te maak of andersom nie. Maar as jy nie in jou kind se lewe betrokke is nie, is jy onbewustelik besig om hom of haar in ‘n verkeerde rigting te lei.
 ‘n Seun het ‘n pa nodig om hom van man-wees te leer. Jy moet hom leer om dapper te wees, nie harde werk te vrees nie (soos om ‘n hoop bakstene te skuif), nie aan sy ma se rokpante vas te klou nie, te huil as hy sy knie geskraap het, maar dan die trane af te vee en verder te speel. Jy moet hom leer om God te vrees en heilig te wees. Die invloed wat John Paton se godvresende pa op hom gehad het, kan nie gemeet word nie.
‘n Seun moet ook leierskap by sy pa leer, omdat dit onlosmaaklik deel is van manlikheid. Feministe wil jou skuldig laat dat jy so vermetel is om manlikheid en leierskap in dieselfde asem te noem. Maar volgens God se orde is die man sy vrou se hoof (Gen. 1:26, 5:1-2, 18:19, 1Kor. 11:3, 8-9, 1Tim. 2:12-13). Wat waardigheid betref is jy en jou vrou gelyk (Gen. 1:26-27, Gal. 3:28, 1Pet. 3:7). Maar in die huwelik moet jy jou vrou lei, beskerm, dien en liefhê soos Jesus dit met die kerk gedoen het (Ef. 5:22-25).
Jy moet ook onthou dat jou vrou fisies en emosioneel swakker is as jy (1Pet. 3:7). Jy moet haar dus nie fisies, verbaal, seksueel, emosioneel of intellektueel boelie nie. Leer ook vir jou seun om saggies met meisies en vroue te werk, om nie perverse opmerkings oor hulle te maak nie, om die deur vir hulle oop te maak, om te help as hulle swaar dra, ens.
 ‘n Seun het ook sy ma nodig. Tim Challies sê: ‘’n Verhouding tussen ‘n seun en sy ma is uniek en kosbaar. Ongelukkig kyk ons soms met agterdog daarna, asof ‘n hegte verhouding tussen ‘n seun en sy ma gevaarlik is, asof dit onderliggend meisieagtigheid of moontlik selfs homoseksualiteit aandui. Ons het name vir seuns wat naby – of té naby aan hulle ma’s is – hulle is mama’s boys, sissies of pansies. ‘n Seun wat te naby aan sy ma is, is ‘n seun wat swak is en nie sterk nie.’
Maar ‘n seun het sy ma nodig om vir hom te leer dat hy nie net breins en spiere moet hê nie, maar ‘n hart. Sy moet hom help om sy emosies te deel, raad te vra, liefde te wys, ‘n Bybelse begrip van vroulikheid te hê, en God lief te hê. ‘n Ma se invloed op haar seun is baie groter as wat ons besef. Die gesegde wat sê: ‘The hand that rocks the cradle, rules world’ is waar. Groot Godsmanne in die geskiedenis is sterk deur hulle ma’s beïnvloed. John Welsey het bv. gesê: “I learned more about Christianity from my mother than from all the theologians of England.”
 ‘n Dogter benodig haar pa se leiding. Hy moet haar van die Here leer, haar kerk toe vat, vir haar bid, en ‘n heilige voorbeeld stel. Hy moet haar teen seuns beskerm wat haar wil misbruik. Sy het ook ‘n pa nodig om vir haar drukkies te gee, haar te koester, respek vir haar te wys en die nodige sekuriteit te bied. “In the fear of the Lord one has strong confidence, and his children will have a refuge.” (Spr. 14:26, ESV). As ‘n pa hierdie dinge vir sy dogter doen, is die kanse goed dat sy geestelik en emosioneel stabiel sal wees as sy eendag die huis verlaat.
 ‘n Dogter het ook ‘n ma nodig om vroulikheid vir haar te leer. Haar ma moet haar van die Here leer, en vir haar wys dat daar inderdaad ‘n goeie vrou agter elke goeie man is: “Sy doen aan hom goed, en nie kwaad nie, al die dae van haar lewe.” (Spr. 31:12). ‘n Engelse prediker genaamd John Angell James (1785-1859) het gesê: ‘Woman’s advice, had it been asked for and acted upon, would have saved thousands of men from bankruptcy and ruin. Few men have ever had to regret their taking counsel from a prudent wife’. Ek kan uit persoonlike ervaring bevestig dat dit waar is.
Verder het ‘n dogter haar ma nodig om vir haar te wys dat vroulikheid meer oor innerlike skoonheid, goeie werke en karakter gaan, as oor uiterlike skoonheid. Sy het ‘n ma nodig om sagmoedigheid, wysheid, reinheid en geduld vir haar te wys.
In die lig van die bg. waarhede wil ek daarop aandring dat jy nie so besig is met jou eie lewe, dat jy jou seun of dogter afskeep, en hulle in effek sonder ‘n pa of ma grootword nie. Dalk het jy nie gekies dat jou kind sonder een of beide ouers grootword nie. In daardie geval moet die familie, gemeente, en betroubare vriende in jou kinders se lewe betrokke raak.
As ons nie iets vir hierdie kinders doen nie, sal die wêreld hulle harte wen. Hulle sal wees soos die 17-jarige seun in die film, Courageous. Hy het met ‘n bende en dwelmhandelaars deurmekaar geraak. Op die einde het hy in die tronk beland. Toe die polisieman hom vra hoekom hy met sulke skobbejakke meng, het hy met trane gesê: ‘I ain’t got nobody man… I just ain’t got nobody.’
 Ek het hierdie verse in twee ander preke verduidelik: ‘n Reaksie op gay huwelike in die NG-Kerk en Sê die Bybel REGTIG homoseksualiteit is sonde?
 Sermons of M’Cheyne, The Banner of Truth Trust, London, 1961, 1972, p. 168
 John G. Paton: Missionary to the New Hebrides, The Banner of Truth Trust, Edinburgh, 1965, 2007, pp. 14-17, 25-26
 Vry vertaal uit https://www.challies.com/articles/boys-need-their-moms/
 Aangehaal in Jeff Pollard & Scott T. Brown, Red., A Theology of the Family, The National Center for Family-Integrated Churches, Wake Forest: NC, 2014, p. 173
On November 11, 2017 November 12, 2017 By baptistekerkkemptonparkIn 'Backsliding',Drie-Eenheid,God,Huwelik
A.W. Tozer het gesê: ‘What comes into our minds when we think about God is the most important thing about us.’ Gen. 1:26a lê die fondasie vir hoe ons reg oor die Here moet dink. As jy dit doen, sal dit jou huwelik vir die goeie beïnvloed. Hoe kan ons weet dat die Here ‘n Drie-Enige God is en hoe help dit ons huwelike?
Mense kon dit nie uitdink nie
‘n Maand gelede het ‘n Jehova’s Getuie by my hek gestaan. Volgens hom het mense die Drie-Eenheid uitgedink. ‘Kan jy die Drie-Eenheid verstaan?’ het hy gevra. ‘Kan jy God se ewigheid verstaan, die feit dat Hy nooit ‘n begin gehad het nie?’ het ek geantwoord.
Die feit dat ons die Drie-Eenheid nie kan verstaan nie, beteken nie dat dit nie waar is nie. As jy God se wese heeltemal kan verstaan, is jy so groot soos Hy. En as jy so groot soos die Here is, is dit nie die moeite werd om Hom te dien nie.
Bloot die feit dat ons die Drie-Eenheid nie kan verstaan nie, wys dat dit nie deur ‘n mens uitgedink is nie en dat dit die waarheid is. Wie kon ‘n leerstelling uitdink wat sê dat daar net een God is, maar dat Hy in drie Persone bestaan?
Die Vader is God, die Seun is God, die Heilige Gees is God.
Die Vader is nie die Seun of die Heilige Gees nie; die Seun is nie die Vader of die Heilige Gees nie; die Heilige Gees is nie die Vader of die Seun nie.
Daar is net een God, nie drie nie.
God is altyd al drie Persone gelyk, en nie partykeer die Vader, op ander kere die Seun, en by tye die Heilige Gees nie.
Die eerste vers in die Bybel leer dit
Ken jy Gen. 1:1 uit jou kop uit? Baie mense wat die vers ken, het nog nooit diep daaroor gedink nie. Die vers sê: “In die begin het God die hemel en die aarde geskape.” Die Hebreeuse woord vir God is ‘Ĕlôhîym en staan in ‘n meervoud. Dit dui op God se menigvuldige krag, maar impliseer ook dat Hy in meer as een Persoon bestaan.
In Gen. 1:2 lees ons van God se Gees, en in v.3 van sy Woord (‘God het gesê’). Volgens die res van die Bybel is God se Woord en sy Gees unieke Persone. Joh. 1:1-3 sê dat die Woord God is, maar dat Hy ‘n aparte Persoon is wat alles geskep het. Volgens Hand. 5:3-4 is die Heilige Gees God, maar uit Joh. 15:26 weet ons dat Hy nie die Vader of die Seun is nie. Gen. 1:2, Job 33:4, Ps. 33:6, 104:30 leer vir ons dat Hy lewe en orde in die skepping gebring het.
Die res van die Bybel bevestig dit
Meer as 40 persone uit alle vlakke van die samelewing het die Bybel oor ‘n tydperk van 1600 jaar neergeskryf. As almal van hulle die punte en diagram hierbo bevestig, kan ons met sekerheid weet dat ons nie per ongeluk ‘n vers of twee verkeerd geïnterpreteer het nie. Waar bevestig die Bybel dit?
In Gen.1:26a lees ons: “En God het gesê: Laat Ons mense maak na ons beeld, na ons gelykenis”. Die Joodse rabbi’s het gesê dat God in v.26a met engele praat. Maar dit kan nie wees nie, omdat die engele ons nie gemaak het nie, omdat ons nie na hulle beeld gemaak is nie, en omdat God nie hulle raad gevra het toe Hy ons geskep het nie (Jes. 40:14).
Ander dink dat God in v.26a ‘n koninklike meervoud gebruik. ‘n Koning sal bv. sê: ‘Dit is vir ons ‘n voorreg om jou in ons midde te hê.’ Ons lees egter nie in die Hebreeuse taal van konings wat só na hulleself verwys nie.
Die Skrif leer baie duidelik dat daar net een God is, maar dat Hy in drie Persone bestaan.
 Daar is net een God
Gen. 1:1, Deut. 6:4, 4:35, 39, 32:39, Jes. 44:6, 8, 45:5-6, 21-22, Joh. 10:30, 1Kor. 8:4-6, 1Tim. 2:5.
 God bestaan in drie Persone
Gen. 1:26, 3:22, 11:7, Ps. 2:2, 6-7, 45:7-8, 110:1, Jes. 6:8, 48:16, Matt. 3:16-17, 28:19, Joh. 1:1, 14:16, 23, Hand. 2:33, 1Kor. 12:4-6, 2Kor. 13:13, Ef. 2:18, 4:4-6, Heb. 1:1-3, 1Pet. 1:2.
God se liefde wys dit
In 2013 het ek Ps. 136 gepreek. In die ESV sê al 26 verse: ‘his steadfast love endures forever.’ Op daardie stadium het ek oor God se liefde probeer dink, en kon ek dit nie verstaan nie. Ek het vir my vrou gevra: ‘Wat is liefde – ek kan dit nie verstaan nie?’ ‘God is liefde,’ het sy geantwoord.
Wat beteken dit dat God liefde is (1Joh. 4:8)? Dit beteken o.a. dat God in sy diepste wese liefde is. Hy definieer wat liefde is. Dit beteken ook dat God in meer as een Persoon bestaan. Hoe weet jy dit? As God nog altyd liefde was, moes daar iemand gewees het om lief te hê. Volgens Joh. 17:24 het die Vader die Seun van ewigheid af liefgehad. Die Heilige Gees het ook in die liefde tussen die Vader en die Seun gedeel, net soos wat Hy God se liefde aan óns harte kommunikeer (Rom. 5:5).
Omdat die Drie-Enige God nog altyd in perfekte liefde en gemeenskap met Homself gelewe het; het Hy ons nie gemaak omdat Hy eensaam of verveeld was, of omdat Hy ons nodig gehad het nie.
Die huwelik wys dit
Die maan bewys dat die son bestaan, omdat die lig wat dit afgee ‘n weerkaatsing van die son is. ‘n Spieël bewys dat die objek wat daarin gereflekteer word bestaan. Alhoewel dit onvolmaak is, wys die huwelik dat God in meer as een Persoon bestaan: Adam en Eva was twee persone, maar in die huwelik was hulle een (Gen. 1:27, 2:23-24).
As jy aan die Here behoort is jy nie net fisies een in die huwelik nie, maar ook geestelik een (Mal. 2:15). As jy een is met die Here, is jy immers een met almal wat met Hom verenig is, nie waar nie? As jy die eenheid in jou huwelik wil versterk, moet jy seker maak dat jy en jou lewensmaat een is met die Here. Hoe gebeur dit?
Voordat God die wêreld gemaak het, het Hy ons in Christus gekies om sy kinders te wees (Ef. 1:4-5, 2Tim. 1:9). Deur Jesus se kruisdood het Hy sy plan in werking gestel en ons in Christus verlos en vergewe (Ef. 1:7). As jy jou bekeer en in Christus glo, sal die Heilige Gees in jou woon en sal jy hierdie wonderlike eenheid ervaar (1Kor. 6:17, Ef. 1:13). Jy sal een wees met die Drie-Enige God en Hy met jou (Joh. 14:23, 17:21, Gal. 2:20, 1Joh. 2:24, 4:13). Dit beteken nie dat jy God word nie, maar eerder dat sy lewe in jou is (Joh. 15:4-5, 17:3, 2Pet. 1:4).
Jy moet hierdie eenheid bely deur in die Naam van die Drie-Enige God gedoop te word (Matt. 28:19). Ek het reeds gewys dat jy deur jou eenheid met die Here ook een word met sy liggaam, die kerk (1Kor. 12:12-14). Hy het ook die Woord en gebed as middele gegee, sodat jy in Hom kan bly en in gemeenskap met Hom kan lewe (Joh. 8:31, 15:7). Jy moenie net die Woord hoor nie maar dit doen, sodat jy in Hom en sy liefde kan bly (Joh. 15:9-10).
As jy en jou lewensmaat só een is met die Here, is daar geen rede om verdeeld te wees nie. Soos die Vader, die Seun en die Heilige Gees een is en julle een is met Hom, kan julle ook een wees met mekaar (Ef. 4:4-6). Om hierdie eenheid te bewaar moet jy met die Gees se hulp nederig, vredevol, sagmoedig, geduldig, liefdevol, verdraagsaam en vergewensgesind wees (Ef. 4:1-3, Fil. 2:1-5, Kol. 3:12-15). As jy selfsugtig is, sal daar verdeeldheid wees (Jak. 4:1-2).
Dalk het jy en jou lewensmaat nie dieselfde persoonlikheid, talente of belangstellings nie. Dit is nie ‘n rede om verdeeld te wees nie. Die dinge wat julle saambind is baie hegter as julle belangstellings (Ef. 4:4-6). Buitendien kan julle die verskille gebruik om mekaar aan te vul, net soos wat ‘n klavier verskillende note moet hê om ‘n melodie te maak. Moet dan nie soos die wêreld skei omdat julle nie ‘compatible’ is nie. As beide van julle in Christus glo is julle ‘compatible’.
As jy met ‘n ongelowige getroud is sal julle tot ‘n sekere mate verdeeld wees, omdat jý een is met die Here en jou maat nie (Matt. 10:34-36). As jou ongelowige lewensmaat getroud wil bly moet jy nie skei nie, maar eerder Christus se liefde uitleef en verkondig sodat hy of sy gered kan word (1Kor. 7:12-14, 1Pet. 3:1-6).
Hoe kan jy prakties in jou huwelik wys dat jy in die Drie-Enige God glo en dat jy aan Hom behoort? Die Vader, die Seun en die Heilige Gees was nog nooit jaloers op mekaar nie; elkeen dink aan die ander se heerlikheid. Die Vader en die Seun verheerlik mekaar (Joh. 8:54, 17:1, 5). Die Heilige Gees verheerlik die Seun (Joh. 16:14). So moet ‘n man en vrou mekaar in die huwelik eerste stel; elke moenie net aan sy of haar eie belange dink nie (Fil. 2:3-4).
Ons moet ook onthou dat ons na God se beeld gemaak is (Gen. 1:26-27). As jy verdeeld is in jou huwelik straal jy ‘n verkeerde beeld uit. Jy sê in effek dat die Vader, die Seun en die Heilige Gees verdeeld is. Jou lewe is ‘n slegte advertensie vir die evangelie. Jy reflekteer nie die beeld van God soos jy moet nie.
Omdat ons soos die Here een is, kan ons nie met ons lewensmaats of ander gelowiges baklei sonder om onsself te beskadig nie. Paulus sê: “So behoort die mans hulle eie vroue lief te hê soos hul eie liggame. Wie sy eie vrou liefhet, het homself lief; want niemand het ooit sy eie vlees gehaat nie, maar hy voed en koester dit, net soos die Here die gemeente.” (Ef. 5:28-29). Wat in 1Kor. 12:26, Ef. 4:25 vir die liggaam van Christus geld, geld ook vir die huwelik: “En as een lid ly, ly al die lede saam … Daarom, lê die leuen af en spreek die waarheid, elkeen met sy naaste, want ons is mekaar se lede.”
Kommunikeer jy sleg in jou huwelik? Kyk hoe die Vader, die Seun en die Heilige Gees met mekaar kommunikeer (v.26, Joh. 15:15, 16:13-15). As jy aanhoudend deur die Woord en gebed met die Drie-Enige God kommunikeer (Ef. 2:18, 1Joh. 1:3), sal jy leer om met jou lewensmaat te kommunikeer. Spreuke, Ef. 4:25-32 en Jak. 1:19 sal jou help om reg te praat en te luister. Vra die Here om jou te help om hierdie gedeeltes toe te pas.
Maak tyd en doen moeite om te kommunikeer. Moenie so besig raak dat jy vergeet om te gesels nie. As jy ‘n film saam kyk kan jy voor die TV eet, maar moenie ‘n gewoonte daarvan maak nie. As jy voor die TV sit kyk almal voor hulle en gesels niemand nie. Pasop ook vir Facebook, Whatsapp en YouTube: dit steel maklik die tyd wat jy kon gebruik het om te gesels.
Lees eerder ‘n boek saam, gesels oor wat in jou dag gebeur het, beplan saam om die huis of die tuin mooi te maak, bid saam, eet saam, drink saam koffie, lees saam uit God se Woord en gaan saam kerk toe.
Om jou huwelik te help moet jy in die Drie-Enige God glo. Sonder Hom is jy soos iemand wat ‘n huis sonder ‘n fondasie bou. Maar dit is nie genoeg dat jy die Bybelse waarheid oor die Drie-Eenheid ken nie: jy moet dit toepas en deur Jesus Christus in ‘n persoonlike verhouding met hierdie God lewe. As jy dit nie doen nie, is jy soos iemand wat ‘n swak fondasie lê en buitendien niks daarop bou nie.
 A.W. Tozer, The Knowledge of the Holy, HarperCollins, New York, 1961, p. 1
 Wayne Grudem, Systematic Theology, Inter-Varsity Press, Nottingham: England, 1994, 2007, p.227
 C.S. Lewis, Mere Christianity: Fiftieth Anniversary Edition, HarperCollinsPublishers, London, 1942, 2002, pp. 174-176. Jonathan Edwards, Essay on the Trinity aangehaal in John Piper, The Pleasures of God, Mentor: Christian Focus Publications, Ross-shire: Great Britain, 2001, pp. 44-45, n. 24